**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι 18 – 7 – 2025**

 **ΑΜΑΡΟΥΣΙΟΥ Αρ. Πρ.: 183**

**Ταχ. Δ/νση: Μαραθωνοδρόμου 54**

**Τ. Κ. 15124 Μαρούσι**

**Τηλ.: 2108020697 Fax:2108020697**

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ : Υπουργείο Μεταναστευτικής Πολιτικής**

**Κοινοποίηση: ΥΠΑΙΘΑ, Περιφερειακή Δ/νση Πρ. & Δευτ. Εκπ/σης Αττικής, Δ/νση Π. Ε. Β΄ Αθήνας ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ, Δ. Ο. Ε., Συλλόγους Εκπ/κών Π. Ε. της χώρας**

**Θέμα: « Αναφορικά με την ντροπιαστική τροπολογία αναστολής αιτήσεων ασύλου».**

*«Τον πεινασμένο που σου βούτηξε την τελευταία μπουκιά, εχθρό τον βλέπεις; Τον κλέφτη όμως, που ποτέ δεν πείνασε, βούτηξες ποτέ απ’ τον λαιμό;»*

*Μπέρτολντ Μπρεχτ, Ποιος είναι ο εχθρός σου;*

Η πρόσφατη κυβερνητική τροπολογία για την αναστολή αιτήσεων ασύλου για πρόσφυγες και μετανάστες από τη Βόρεια Αφρική και τη δημιουργία «*μόνιμων κλειστών δομών*» στην Κρήτη μόνο σαν μνημείο εκφασισμού, απανθρωπιάς και βαναυσότητας μπορεί να χαρακτηρίζεται. Για λογαριασμό της Ευρώπης – φρούριο, η κυβέρνηση μετατρέπει την Κρήτη σε χωματερή ανθρώπων ξεριζωμένων από το Σουδάν, το Μπαγκλαντές, την Αίγυπτο και τη Λιβύη, που είναι θύματα της φτώχειας και των ιμπεριαλιστικών επεμβάσεων. Το αποκρουστικό κυβερνητικό μήνυμα «*φυλακή ή επιστροφή*» σημαίνει ότι:

- Χιλιάδες πρόσφυγες και μετανάστες δεν θα έχουν καν το δικαίωμα ύπαρξης και θα συνεχίζουν να φυλακίζονται ή να θαλασσοπνίγονται σ’ έναν κόσμο σπαρασσόμενο από τους θανάσιμους ιμπεριαλιστικούς ανταγωνισμούς και τη διάλυση ολόκληρων χωρών από τους ισχυρούς.

- Θα γίνουν «*κανονικότητα*» οι εικόνες ντροπής ανθρώπων εγκαταλελειμμένων σε λιμάνια και στοιβαγμένων σε άθλιους χώρους, με μια χημική τουαλέτα ανά 450 άτομα, ενώ τα περιβόητα 6,88 ευρώ ανά άτομο για ημερήσια σίτιση έχουν καταλήξει μετά το 2021 σε μεγάλο φαγοπότι απευθείας αναθέσεων σε εταιρίες κέτερινγκ. Ουδεμία βέβαια έκπληξη από τα αδιέξοδα της εγκληματικής πολιτικής της ΕΕ, της σημερινής κυβέρνησης, όπως και των προηγούμενων, των σκανδάλων και της προκλητικής περιφρόνησης των λαϊκών αναγκών.

- Επιπρόσθετα η χώρα θα είναι πιθανώς για πολλοστή φορά έκθετη ακόμα και σε νέες καταδίκες και πρόστιμα από το *Ευρωπαϊκό Δικαστήριο Δικαιωμάτων του Ανθρώπου* (ΕΔΔΑ), καθώς το ισχύον εθνικό και διεθνές δίκαιο απαγορεύει την άρνηση πρόσβασης στο άσυλο, τις επαναπροωθήσεις χωρίς ξεχωριστή εξέταση τυχόν αιτήσεων ασύλου και την υποβολή σε βασανιστήρια και εξευτελιστική μεταχείριση.

Παρά την εμετική προπαγάνδα των χρυσοπληρωμένων κυρίαρχων ΜΜΕ, η ΕΕ και η κυβέρνηση δεν είναι μέρος της λύσης αλλά μέρος του προβλήματος. Από τη μία πλευρά, η σιδερόφρακτη ΕΕ είναι η δημιουργός του περιβόητου Αντιμεταναστευτικού και Αντιπροσφυγικού Συμφώνου των κλειστών συνόρων, των 30.000 νεκρών στη Μεσόγειο την τελευταία δεκαετία, του ναυαγίου στα ανοιχτά της Πύλου και των 5 δις για στρατόπεδα κράτησης. Από την άλλη, η κυβέρνηση που έχει αναλάβει τον ρόλο του φρουρού και του «*κυνηγού κεφαλών*», αποκρύπτοντας ότι την ίδια στιγμή αναζητά εκατοντάδες χιλιάδες εργατικά χέρια για την ύπαιθρο αλλά και τα «μεγάλα έργα» του Ταμείου Ανάκαμψης και σκοπεύοντας να δημιουργήσει μια ολόκληρη κατηγορία «αόρατων» εργαζομένων χωρίς χαρτιά, βορά στην εκμετάλλευση και την παραβίαση κάθε έννοιας εργασιακού δικαιώματος. Πολύ περισσότερο, ΕΕ και κυβέρνηση δεν έχουν κανένα έρεισμα να μιλάνε για «*κυκλώματα διακινητών*» τη στιγμή που το καθεστώς Χαφτάρ ως προνομιακός συνεργάτης τους ναι μεν καταγγέλλεται σήμερα ως βασικός διακινητής, όμως στο παρελθόν το 2011 η στρατιωτική επέμβαση των ΗΠΑ-ΝΑΤΟ-ΕΕ στη Λιβύη*,* είχε την ολόπλευρη στήριξη τόσο της τότε κυβέρνησης του ΠΑΣΟΚ όσο και τη σύμπλευση των άλλων κομμάτων, ΝΔ, ΣΥΡΙΖΑκ.λπ. καιπου διαίρεσε τη χώρα σε ζώνες επικυριαρχίας εξαναγκάζοντας τώρα τον λαό της, μαζί με άλλους κατατρεγμένους, στον δρόμο της προσφυγιάς.

**Απέναντι στους ιμπεριαλιστές εμπρηστές των πολέμων στη γειτονιά μας και στις σειρήνες του μισανθρωπισμού και της πατριδοκαπηλίας απαιτούμε:**

·         Να καταργηθεί αμέσως η επαίσχυντη τροπολογία «*αναστολής της διαδικασίας παροχής ασύλου*» στους μετανάστες και πρόσφυγες.

·         Άσυλο-προστασία-στέγη-νομιμοποιητικά έγγραφα και ελεύθερα ταξιδιωτικά έγγραφα για τους πρόσφυγες και τους μετανάστες.

·         Κάτω το αντιμεταναστευτικό σύμφωνο της ΕΕ και η αντιμεταναστευτική-αντιπροσφυγική πολιτική της κυβέρνησης. Καμία πολεμική εμπλοκή της χώρας μας.

·         Ειρήνη, αλληλεγγύη, ανεξαρτησία και συλλογική ευημερία των λαών.

